ທະຫານອີຈິບເຂົ້າແຍກ ພວກປະທ້ວງ ທີ່ປະທະກັນ
ພວກປະທ້ວງທສະໜັບສະໜຸນ ລັດຖະບານ ປະທະກັນກັບ ພວກຕໍ່ຕ້ານ ທີ່ນະຄອນຫຼວງ ໄຄໂຣ
ທະຫານອີຈິບໄດ້ເຂົ້າສະກັດກັ້ນຢູ່ລະຫວ່າງກາງພວກ ປະທ້ວງທີ່ສະໜັບສະໜຸນ ແລະຕໍ່ຕ້ານລັດຖະບານທີ່ ນະຄອນຫຼວງໄຄໂຣບ່ອນທີ່ສຽງປືນໄດ້ລະເບີດຂຶ້ນໃນ ຕອນເຊົ້າຂອງວັນພະຫັດມື້ນີ້ຫຼັງຈາກໄດ້ເກີດການປະ ທະກັນຢ່າງຮຸນແຮງ ລະຫວ່າງ 2 ຝ່າຍ ລົດຖັງຫຼາຍໆຄັນ ໄດ້ເຂົ້າປະຈຳການ ຢູ່ໃກ້ໆຈະຕຸລັດ ປົດປ່ອຍຫຼືຈະຕຸລັດ Tahrir ຂະນະທີ່ພວກປະທ້ວງຕໍ່ ຕ້ານລັດຖະບານຈຳນວນຫຼາຍພັນຄົນ ໄດ້ໂຮມຊຸມນຸມ ກັນ ແລະສ້າງເຄື່ອງກີດຂວາງຂຶ້ນຢູ່ທີ່ນັ້ນ ລົດຖັງຄັນນຶ່ງໄດ້ເຂົ້າປະຈຳການຢູ່ເທິງທາງຫຼວງ ທີ່ເນງ ຂ້າມຜ່ານບ່ອນທີ່ ໃນຕອນເຊົ້າຂອງວັນພະຫັດມື້ນີ້ ພວກ ສະໜັບສະໜຸນປະທານາທິບໍດີ Hosni Mubarak ໄດ້ພາ ກັນແກວ່ງກ້ອນຫີນ ໃສ່ພວກປະທ້ວງຕໍ່ຕ້ານລັດຖະບານ ທີ່ຢູ່ທາງລຸ່ມ ລາຍງານຂ່າວໄດ້ອ້າງຄຳເວົ້າພວກເຫັນເຫດການທີ່ກ່າວວ່າ ມີຢ່າງນ້ອຍ 4 ຄົນ ເສຍຊີວິດ ໃນຄວາມຮຸນແຮງລ່າສຸດ ທີ່ລະເບີດຂຶ້ນໃນຕອນເຊົ້າມືດມື້ນີ້ ນອກນັ້ນ ທາງກອງທັບອີຈິບຍັງໄດ້ຈັບກຸມຫຼາຍໆຄົນຢູ່ໃນບໍລິເວນຈະຕຸລັດ ແຕ່ ຍັງບໍ່ທັນ ເປັນທີ່ຈະແຈ້ງເທື່ອວ່າ ພວກທີ່ຖືກຈັບ ເປັນພວກໃດແທ້ ໃນມື້ວານນີ້ ການປະທະກັນຢ່າງຮຸນແຮງໄດ້ລະເບີດຂຶ້ນເວລາພວກສະໜັບສະໜຸນປະທາ ນາທິບໍດີ Mubarak ພາກັນບຸກເຂົ້າໄປ ໃນບໍລິເວນຈະຕຸລັດປົດປ່ອຍ ແລະປະທະກັນກັບ ພວກທີ່ຮຽກຮ້ອງໃຫ້ສິ້ນສຸດການປົກຄອງເປັນເວລາເກືອບ 30 ປີຂອງທ່ານ ພວກນາຍໝໍໄດ້ຕັ້ງບ່ອນໃຫ້ການພະຍາບານຊົ່ວຄາວຂຶ້ນ ທີ່ວັດແຫ່ງນຶ່ງຂອງສາສະໜາ ອິສລາມ ທີ່ຢູ່ໃກ້ໆກັບຈະຕຸລັດ ເພື່ອໃຫ້ການປິ່ນປົວໃຫ້ແກ່ພວກທີ່ໄດ້ຮັບບາດເຈັບ 640 ກວ່າຄົນ ກະຊວງສາທາລະນະສຸກຂອງອີຈິບກ່າວວ່າ ໂຕເລກຜູ້ເສຍຊີວິດຂອງທາງການໃນໄລຍະ 24 ຊົ່ວໂມງ ຜ່ານມານີ້ແມ່ນມີຢູ່ 5 ຄົນ ພວກປະທ້ວງຕໍ່ຕ້ານລັດຖະບານໄດ້ກ່າວຫາລະບອບການປົກຄອງຂອງທ່ານ Mubarak ວ່າ ເປັນຜູ້ສົ່ງພວກອັນທະພານທີ່ໄດ້ຮັບການວ່າຈ້າງ ແລະຕຳຫຼວດນອກເຄື່ອງແບບ ໄປ ໂຈມຕີການລຸກຮືຂຶ້ນ ຂອງປະຊາຊົນ ແບບບໍ່ເຄີຍມີມາກ່ອນ ທີ່ດຳເນີນມາໄດ້ນຶ່ງອາທິດ ກວ່າໆແລ້ວນັ້ນ ພວກປະທ້ວງໄດ້ນຳເອົາບັດປະຈຳຕົວຂອງຕຳຫຼວດອອກມາສະແດງໃຫ້ ເບິ່ງ ທີ່ເຂົາເຈົ້າເວົ້າວ່າຢຶດໄດ້ຈາກພວກໂຈມຕີ ຊຶ່ງຫຼາຍໆຄົນມີໄມ້ຄ້ອນ ມີດແລະອາວຸດ ຊະນິດອື່ນອີກ ໂທລະພາບຂອງທາງການອີຈິບໄດ້ອ້າງຄຳເວົ້າຂອງເຈົ້າໜ້າທີ່ກະຊວງພາຍໃນ ທີ່ໄດ້ປະຕິ ເສດວ່າ ບໍ່ມີຕຳຫຼວດນອກເຄື່ອງແບບພົວພັນນຳກການກໍ່ຄວາມຮຸນແຮງ ທ່ານ Mubarak ໄວ 82 ປີ ໄດ້ປະກາດໃນຕອນແລງຂອງວັນອັງຄານຜ່ານມານີ້ວ່າ ທ່ານ ຈະບໍ່ສະມັກເຂົ້າແຂ່ງຂັນເອົາຕຳແໜ່ງປະທານາທິບໍດີອີກ ໃນເດືອນກັນຍາ ປີນີ້ ແຕ່ທ່ານກໍ ເວົ້າວ່າ ທ່ານຈະເຮັດໜ້າທີ່ຕໍ່ໄປຈົນເທົ່າສະໄໝການດຳລົງຕຳແໜ່ງຂອງທ່ານສິ້ນສຸດລົງ